User:Avi4008

श्रीचंद शर्मा मूल रूप से दादरी क्षेत्र के गांव धूम मानिकपुर के निवासी हैं। 15 जून 1966 को जन्मे श्रीचंद शर्मा ज्योतिशास्त्र में स्नातक हैं। वर्ष 1988 में उन्होंने राष्ट्रीय स्वयं सेवक संघ में प्रवेश किया। 1996 में विश्व हिन्दू परिषद के जिला प्रमुख बने। 1998 में सहकारिता प्रकोष्ठ के गौतमबुद्ध नगर जिले में सहकारिता प्रकोष्ठ के अध्यक्ष बने। वर्ष 2000 में राष्ट्रीय स्वयं सेवक संघ के जिला प्रचार प्रमुख बने। वर्ष 2004 से 2007 तक भारतीय जनता पार्टी के जिलाध्यक्ष बनाए गए।

श्रीचंद शर्मा वर्ष 2013 से 2016 तक भारतीय जनता पार्टी के पश्चिमी उत्तर प्रदेश के उपाध्यक्ष नियुक्त किए गए थे। पश्चिमी यूपी के सदस्यता प्रमुख भी रह चुके हैं। भट्टा पारसौल किसान आंदोलन और घोड़ी बछेड़ा के किसान आंदोलन में श्रीचंद शर्मा ने महत्वपूर्ण भूमिका निभाई थी। उन्हें चुनाव संचालन का विशेषज्ञ माना जाता है। उन्होंने यूपी विधानसभा, दिल्ली विधानसभा और लोकसभा में कई दिग्गज उम्मीदवारों के लिए चुनाव प्रबंधन किया है।

श्रीचंद शर्मा ने दादरी में केशव माधव कॉलेज ऑफ लॉ, केशव माधव आईटीआई कॉलेज और केशव माधव शिक्षण संस्थान हाईस्कूल की स्थापना की है। भाजपा के जिला उपाध्यक्ष सुशील शर्मा का कहना है कि श्रीचंद शर्मा ऐसे नेता हैं, जो बूथ स्तर के कार्यकर्ताओं को व्यक्तिगत रूप से जानते हैं। पार्टी कार्यकर्ताओं के लिए संघर्ष करना उनकी खूबी रही है। जब जेवर के पूर्व विधायक होराम सिंह भाजपा छोड़कर बहुजन समाज पार्टी चले गए थे तो पार्टी को क्षेत्र में बड़ा धक्का लगा था। सुशील शर्मा कहते हैं कि उस वक्त भाजपा को जेवर क्षेत्र में दोबारा खड़ा करने में श्रीचंद शर्मा ने दिन-रात मेहनत की थी।

भाजपा के पूर्व जिला उपाध्यक्ष अनिल पंडित ने बताया, मैं श्रीचंद शर्मा के बतौर भाजपा जिलाध्यक्ष कार्यकाल में लघु उद्योग प्रकोष्ठ का जिलाध्यक्ष नियुक्त किया गया था। उसी समय गौतमबुद्ध नगर जिले को समाजवादी पार्टी की सरकार ने भंग कर दिया था। तब श्रीचंद शर्मा के नेतृत्व में पार्टी ने सरकार के इस फैसले का पुरजोर विरोध किया था। हम लोगों ने उनके साथ सड़कों पर उतरकर संघर्ष किया था। कई बार पुलिस ने पकड़कर थानों में बैठाया था। अंतत: यह संघर्ष काम आया और जिले को बहाल किया गया था। अनिल पंडित का कहना है कि श्रीचंद शर्मा को टिकट मिलना आम कार्यकर्ता की जीत है। उन्हें पार्टी का टिकट मिलने से जिले के हर कार्यकर्ता को खुशी महसूस हो रही है।